# Die Schedelsche Weltchronik (deutsch):271

| 270 <<<Vorheriges Blatt | Die Schedelsche Weltchronik Blatt CCLXXI | Nächstes Blatt>>> 272 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CCLXX verso:

eylends ein heer mit dem zohe er in Hungern vnd gewunne die teber vnd befestigung der rawber vnd erhienge .lxxx. auß inen. Als nw Vladislaus in dem tu$^e$rckischen streyt gefallen was do ward Ladislaus ko$^e$nig Albrechts sun mit gemaynem rat der landherren zu ko$^e$nig erwelet. vnd Johannes hunianisch zu eim gubernator des ko$^e$nigreichs Hungern auffgenomen. Der regiret (als man sagt) dasselb ko$^e$nigreich in abwesen des ko$^e$nigs mit einer eyßnin ru$^o$ten. vnd wardt auch in gegenwu$^e$rtigkeit des ko$^e$nigs nit mynder dann derselb ko$^e$nig gehalten. derselb Johannes starb nach erniderlegung der tu$^e$rcken bey Weyssenburg in ku$^e$rtze auß einer kranckheit. Man sagt von ime dz er also kranck den heilligen fronleichnam dess herren nit het wo$^e$llen zu ime laßen tragen. vnd gesprochen das vnzymmlich wer das der ko$^e$nig in des knechts haws geen solt. dem nach het er sichselbs also schwachen in die kirchen haissen tragen alda het er nach cristenlicher ordnung gebeychtet. das heillig sacrament darauff empfangen. vnd sein sele zwischen der briester hend got dem herren auffgegeben. Wol ein seliger gaist der die botschaft so grosser bey Weyssenburg begangner thate selbs in den himel gebracht hat. Als aber nachfolgend der graff von Cili von Ladislao dem eltern des hunianisch sun erto$^e$d. vnd darumb auch derselb Ladislaus auß befelhe des ko$^e$nigs Ladislai zu Ofen enthawbtet vnnd Mathias sein bruder gefangen wardt. vnnd auch derselb ko$^e$nig Ladislaus zu Prag verschiede inmaßen hieuor in dem bu$^o$ch von demselben Ladislao vnder seinem titel gemeldet ist do versamelten sich die Hungern gein Ofen einen andern ko$^e$nig zeerwelen. Vnder andern lantherren kome auch daselbst hin Michel zylagi mit .xiii$^m$. geraysiger vnd .vii$^m$. fu$^o$ßknechten. derselb Michel was des hunianischs weibs pruder vnd des Mathias o$^e$heim. der het gegen vil hungrischen herren von Ladislai seiner schwester suns erto$^e$dtung wegen grosse feintschaft. des gewalt vnd mechtigkeit bracht den hungern nit kleinen schrecken also dz sie besorgten das kein freye wal eins ko$^e$nigs beschehen mo$^e$cht. do giennge Michel fu$^e$r die versamlung vnnd sprach das er solch gewappent volck dargefu$^e$ert het in mit fu$^e$rsatz der versammlung einiche vergewaltigung zebeweisen. sunder die ihenen die villeicht die freyheit der fu$^e$rsten vnd des volcks in auffnemung eins ko$^e$nigs betru$^e$eben wolten zeerschrecken. vnd allain des zeuermanen das sie ingedenck weren der gu$^o$ttaten Johannis hunianisch. der einiger aller tu$^e$rcken waffen von dem hungrischen ko$^e$nigreich vertriben vnd die obsygung des hungrischen volcks beru$^e$mbt gemacht het. dar gegen ime dann belonung seinen verdiensten vnwirdig vnd vngleich beschehen so seiner su$^e$ne eyner grawsammlich erto$^e$dt vnd der ander in Beheim gefangen wer. vnd darumb solten die lantherren die gedechtnus Johannis hunianisch billich erheben vnd Mathiam seinen sun auß der fangknus erledigen vnd in die ho$^e$he des hungerischen ko$^e$nigreichs setzen. das dann sein vater mit seiner machte vnnd tugent behalten het. denn es wer ye nicht zeleyden das solcher ko$^e$nigclicher gewalt an die eu$^e$ßern gelanngen solt. ob das also beschehe so wo$^e$lt er aller der ihenen die Mathie seinem schwestersun widerwertig gewesen weren verschonen. vnd wiewol die sach ettwielang zweifellich vnd wanckelper was nach dem sich ein yeder lantherr besorget. So wardt doch Mathias ein iungling .xviii. iar alt. am .xxiiii. tag des monats Januarii vnder .xl$^m$. mannen die mitten in der Thonaw mit eyse gezwengt des außgangs der wale vngedultigclich wardtende als ein ko$^e$nig außgeschryen. Hie ist sich wunderperlicher wanckelheit menschlicher vnbestendigkeit zeuerwundern. Auß zwayen iunglingen gleichs alters vnd schier gleicher sytten ward einer (als ko$^e$nig Laßlaw) auß dem ko$^e$nigclichen sale nach newer heyrat zum grab getragen. vnd der ander (als Mathias) dieweil er des tods in fangknus forchtsam warttet auß dem kercker zum ko$^e$nigreich gefordert. Ein wunderlich ding das ein solche vrberlinge gehe freu$^e$d die mu$^o$ter nicht gesterbt hat da sie mit souil iamers vnd bek$^e$mmernus betru$^e$ebt iren sun eer hat einen ko$^e$nig ho$^e$ren nennen denn auß fangknus ledig wesen. Auf dem hungrischen gemercke ihenßhalb der thonaw gein mitternacht wartzs yetzo Sepusium genant alda dann ettwen das volck Gepide geseßen ist het ein beru$^e$mbter rawber Examites genant ein Beheim vnd hussitischer ketzer die rawber woher die komen gu$^e$etlich auffgenomen vnd sie bru$^e$eder genennt vnd dieselben gegent alle ine zinßper gemacht mit erpawung vnd auffrichtung ettlicher befestigung vnd teber an gelegnen enden. auß denen er yetzo daher yetzo dorthin außlawffen vnd die lewt angreiffen mo$^e$cht. der taylet den rawb alle monat von personen zu personen auß. Vnder denen name einer der einen gantzen in der anzal der bru$^e$eder gewesen was nit mer dann der der einigen tag gedient het. Er sprach solchs wer ime auß dem ewangelio gepotten. dann der herr hette den arbaitern in seinem vater die zu der ersten ore vnnd zu der aylften ore komen waren einen gleichen lone verhaissen. Als nw dise geselschaft weyt vnd prayt gerawbt het vnd derselben bey .v$^m$. worden waren vnd sich teglich mereten do mochten sie nicht anders zertrennt werden dann ir hawbtman Examites wu$^e$rd in ko$^e$nig Laßlaws sold gefordert. Die gegent in den sibenbu$^e$rgen genant ist ihenßhalb der Thonaw gelegen. darinn ettwen Daci die frayssamen vnd mit obsygungen gegen den ro$^e$mern beru$^e$mbt lewt gewonet haben. Zu vnßern zeyten wonen in diser gegennt dreyerlay vo$^e$lcker. als Teu$^e$tsch Siculi vnd Walachen. Die Teu$^e$tschen haben auß Sachsen land vrsprung gar starck vnd des kriegs geu$^e$bt mann. von den syben stetten darinn sie wohnen die Sybenburger genant. Siculi sind der Hungern die eltisten vnd die allerersten die auß alten Hungern in dise gegent komen sind

## CCLXXI recto:

von der vrsach wegen wiewol sie sich mit iren henden des agkers neren vnd auff dem gew wonende des vihs wartten so werden sie doch edel gehaissen. vnnd so ir einer dem andern begegnet so gru$^e$eßen sie aneinander als wolgeporn herrn. Sie geben nymant zinss denn so ein ko$^e$nig zu Hungern gekro$^e$nt wirdt. als vil denn hawßueter sind souil ochßen geben sie dem ko$^e$nig. derselben zal sollen ob .lx$^m$. sein. Wenn sie aber in den krieg zeziehen gefordert werden vnd nicht gehorsam erscheynen so werden sie mit peen des tods gestraft vnd ire gu$^e$eter dem gemaynen seckel zugeaygnet. Die Walachen sind ein Welchs geschlecht als wir schier hernach sagen werden. doch findest du bey den Sybenbu$^e$rgern wenig geu$^e$bter mann des hungerischen gezu$^e$ngs vnku$^e$ndig. In diser gegent ist ein stettlein gewesen Bistricium genant vnnd der ku$^e$nigclichen kron vnderworffen das het ko$^e$nig Laßlaw dieweil er zu Wienne was Johanni hunianisch zu eigen ergeben. dess empfiengen die innwoner desselben stettleins verdrieß sich widersetzende. doch warden sie bezwungen vndertanig zesein. aber nach absterben desselben hunianisch vnd nach erto$^e$dtung seins suns Ladislai zu Ofen haben sie Michaeln zylagi der fu$^e$r Mathias den andern des hunianisch sun des ko$^e$nigreichs begeret schno$^e$digclich außgeworffen. alßpald er aber den tod ko$^e$nig Laßlaws vername do keret er mit eim heer wider daselbsthin vnd bestryt das stettlein mit gewalt der widerspennigen burgere ettlichen die awgen außgrabende. disen ire hend abhawende den andern ire hawbt abschlahende vnd das stettlein mit prunst außtilgende. Vnlang darnach komen bey .iii$^m$. Tu$^e$rcken in dise gegent vnd brachten einen großen rawb darauß. den eylten die Sybinienser vnd die Teu$^e$tschen nach vnd schlu$^o$gen sie gar tod vnd kereten syglich mit widerbringung des rawbs anhayms. Sie warn kawm in die statt komen do was Michael nit mit wenig volcks auff der andern seyten gegenwu$^e$rtig der statt außtilgung suchende. die dann den von Bistricio wider ine hilff vnd beystand gethan het. aber als sich die Sabinienser innerhalb irer wolbewarten statt enthielten do ward er seins fu$^e$rnemens berawbt vnd schiede mit grossen bedroungen von dannen.
* ↑ 60.000
* ↑ 3000